ТЕХНИЧКА СПЕЦИФИКАЦИЈА

1. ВРСТА УСЛУГЕ
Услуга „Израда Студија за потребе утврђивања лучког подручја новог међународног путничког пристаништа у Београду, општина Сурчин“.

2. УВОД
Чланом 214а Закона о пловидби и лукама на унутрашњим водама („Сл. Гласник РС“ бр. 73/10…52/21, у даљем тексту ЗПЛУВ) прописана је израда Студија за потребе утврђивања новог лучког подручја за сваку луку или пристаниште. Стратегијом развоја водног саобраћаја Републике Србије од 2015. до 2025. године као и Стратегијом туризма Републике Србије у циљу унапређења туристичке понуде, одређена је мрежа путничких пристаништа отворених за међународни саобраћај која обухвата и град Београд. 
Сходно надлежностима Агенције за управљање лукама (у даљем тексту: Агенција), предмет ове набавке су Претходна анализа основних фактора, Студија локације и Економско-финансијска анализа оправданости проглашења лучког подручја новог међународног путничког пристаништа у Београду, општина Сурчин.

3. ПРОЈЕКТНИ ЗАДАТАК
Студија за потребе утврђивања лучког подручја међународног путничког пристаништа у општина Сурчин у складу са чланом 214в ЗПЛУВ, треба да обухвата:
3.1. Претходну анализу основних фактора који утичу на оправданост проглашења лучког подручја новог међународног путничког пристаништа у Београду, општина Сурчин која нарочито мора да садржи:
· анализу потребног промета путничких бродова, односно путника који оправдавају изградњу путничког пристаништа;
· варијантна решења лучког подручја;
· врсте лучких делатности и потребне лучке инфраструктуре и супраструктуре за које се планира давање одобрења;
· анализу постојеће и потребне друмске и железничке инфраструктуре која ће омогућити несметано обављање лучке делатности и начин обезбеђивања ове инфраструктуре;
· процену утицаја на животну средину.
3.2. Студију локације која мора да садржи:
· анализу постојећих и прогнозу токова путника и броја пристајања путничких бродова у пристаништу за коју се ради студија;
· просторну оправданост за варијантна решења лучког подручја из претходне анализе основних фактора;
· планирани начин коришћења земљишта у саставу планираног лучког подручја;
· геолошке-геотехничке карактеристике терена са аспекта утврђивања оправданости изградње новог пристаништа.
3.3. Економско-финансијска анализа оправданости проглашења лучког подручја новог међународног путничког пристаништа у Београду, општина Сурчин која нарочито мора да садржи:
· Анализа трошкова и користи (cost-benefit анализу);
· економску, односно тржишну оправданост за изградњу пристаништа;
· процену очекиваних привредних и социјалних користи од изградње међународног путничког пристаништа као и могуће комерцијалне ризике;
· планиране износе трошкова и предлоге начина финансирања изградње и развоја пристаништа.
Наведена документа усклађују се са документима просторног и урбанистичког планирања и плановима управљања водним режимом за предметну локацију.

4. РОК И МЕСТО ИЗВРШЕЊА УСЛУГЕ
4.1. Рок за реализацију услуге је 60 (шездесет) дана од дана потписивања уговора.
4.2. Формат/количина:
Понуђач је дужан да Студију и све пратеће анализе достави у три штампана примерка, у изворном електронском облику (Word, Excel, Microsoft Powerpoint и слично) и у електронском ПДФ формату.

